Robbie Keane

Robert David "Robbie" Keane (s. 8. heinäkuuta 1980 Dublin) on irlantilainen jalkapalloilija ja jalkapallovalmentaja. Tammikuusta 2025 lähtien hän on toiminut Ferencvárosin päävalmentajana.

Keane edusti urallaan useita englantilaisseuroja ja niistä pisimpään Tottenhamia. Hän pelasi myös Italiassa ja Skotlannissa sekä viimeisinä pelivuosinaan Yhdysvalloissa ja Intiassa. Hän on Irlannin maajoukkueen eniten maaotteluita pelannut ja eniten maaottelumaaleja tehnyt pelaaja. Hän pelasi hyökkääjänä.http://www.lagalaxy.com/players/robbie-keane

 Ura pelaajana 

Seurajoukkue
Keane liittyi englantilaisen Wolverhampton Wanderersin (Wolves) vahvuuteen teini-iässä ja teki debyyttinsä ammattilaisena vuonna 1997. Hän pelasi Wolvesissa kaksi kautta ennen siirtoaan vielä silloin Valioliigassa pelanneeseen Coventry Cityyn. Pelattuaan Coventryssä yhden kauden hän siirtyi italialaiseen Interiin. Hän ei ehtinyt kuitenkaan pelata Italiassa kovinkaan pitkään ennen kuin siirtyi lainasopimuksella Leeds Unitediin joulukuussa 2000. Lainasopimus muuttui pysyväksi siirroksi toukokuussa 2001. Leedsin taloudelliset vaikeudet pakottivat seuran sittemmin myymään pois lukuisia nuoria pelaajiaan; Keane siirtyi Tottenhamiin juuri ennen kauden 2002-2003 alkua noin 7 miljoonalla punnalla. 
Keane ehti voittaa kuuden Tottenham-kauden aikana keväällä 2008 Englannin liigacupin. Keane pelasi finaalissa Tottenhamin avauskokoonpanossa. Valioliiga kauden 2007-2008 aikana Keane muodosti Dimităr Berbatovin  kanssa tehokkaimman hyökkääjä parivaljakon. Parivaljakko Keane - Berbatov teki Valioliigassa kaudella 2007-2008 yhteensä 30 maalia. Kesällä 2008 Keane siirtyi Liverpooliin noin 20 miljoonan punnan kaupassa.

Debyyttinsä Keane teki Liverpoolissa 13. elokuuta 2008 Mestarien liigan karsintaottelussa Standard Liegeä vastaan. Ensimmäisen maalinsa Keane teki Liverpoolille hänen 11:ssä ottelussa PSV:tä vastaan. Tammikuussa 2009 siirtoikkunan viimeisenä päivänä Liverpool ja Tottenham sopivat Keanen paluusta Lontooseen ja Tottenhamiin 12 miljoonalla punnalla. Näin ollen Keane palasi takaisin vain 7 kuukauden Liverpoolissa vietetyn ajan jälkeen. Liverpoolissa Keane pelasi vain 31 peliä, joissa hän teki 7 maalia. Keanesta tuli kolmas lähiaikainen paluumuuttaja Tottenhamiin, joka oli lähtenyt vuoden sisällä seurasta muualle. Myös Jermain Defoe ja Pascal Chimbonda olivat tammikuussa 2009 palanneet Tottenhamiin.

Tammikuussa 2010 Keane siirtyi Skotlannin Valioliigan Glasgow Celticiin loppukauden mittaisella lainasopimuksella, kun Tottenhamin manageri Harry Redknapp ei pystynyt takaamaan Keanelle säännöllistä avauskokoonpanopaikkaa loppukaudeksi Tottenhamissa.
Maajoukkue
Keane teki maajoukkuedebyyttinsä vuonna 1998. Hän pelasi ennätykselliset 146 maaottelua ja teki niissä 68 maalia. Maalintekijätilastossa Keane on selvästi edellä toisena 21 maalilla olevaa Niall Quinniä. Ensimmäisen hattutemppunsa Keane teki Irlannille San Marinoa vastaan syksyllä 2006. Arvokisoissa Keane esiintyi ensimmäisen kerran vuoden 2002 maailmanmestaruuskisoissa, joissa Irlanti ylsi neljännesvälieriin. Hän oli mukana myös vuosien 2012 ja 2016 Euroopan-mestaruuskilpailuissa. Keane toimi Irlannin maajoukkueen kapteenina vuodesta 2006 lähtien.

 Seurat  

 Wolverhampton Wanderers (1997–1999)
 Coventry City (1999–2000)
 Internazionale (2000–2001)
 Leeds United (2000–2002, lainalla 2000–2001)
 Tottenham Hotspur (2002–2008, 2009–2011)
 Liverpool (2008–2009)
 Celtic (lainalla 2010)
 West Ham United (lainalla 2011)
 Los Angeles Galaxy (2011–2016)
 Aston Villa (lainalla 2012)
 Atlético de Kolkata (2017–2018)

 Ura valmentajana 
Keanen valmentajaura alkoi maaliskuussa 2018, kun hänestä tuli intialaisseura ATK:n pelaajavalmentaja. Hän jätti ATK:n kauden 2017–2018 jälkeen.

Marraskuussa 2018 Keane aloitti Irlannin maajoukkueen apuvalmentajana Mick McCarthyn valmennusryhmässä. Hän ilmoitti samalla pelaajauransa päättymisestä. Hän aloitti kesäkuussa 2019 samanaikaisesti myös Middlesbrough’n apuvalmentajana. Hän toimi Irlannin apuvalmentajana huhtikuuhun 2020 ja Middlesbrough’n apuvalmentajana kesäkuuhun 2020 asti.

Keanesta tuli toukokuun alussa 2023 vanhan seuransa Leeds Unitedin apuvalmentaja, kun hän liittyi Sam Allardycen valmennusryhmään. Hän jätti tehtävänsä Leedsin apuvalmentajana kauden 2022–2023 päätteeksi joukkueen pudottua Valioliigasta.

Kesäkuussa 2023 Keane nimitettiin israelilaisseura Maccabi Tel Avivin päävalmentajaksi kahden vuoden sopimuksella. Maccabi Tel Aviv voitti kaudella 2023–2024 Keanen alaisuudessa Israelin liigacupin sekä Israelin mestaruuden. Keane jätti tehtävänsä Maccabin päävalmentajana kesäkuussa 2024.

Tammikuussa 2025 Keane aloitti unkarilaisseura Ferencvárosin päävalmentajana. Ferencváros voitti heti ensimmäisellä kaudellaan Keanen alaisuudessa Unkarin mestaruuden.

 Saavutukset 
Pelaajana
 Englannin liigacup: 2008
 MLS Cup: 2011, 2012, 2014
 MLS Supporters’ Shield: 2011
Valmentajana

 Israelin pääsarjamestaruus: 2023–2024
 Israelin liigacup: 2023–2024
 Unkarin pääsarjamestaruus: 2024–2025

 Lähteet 

 Aiheesta muualla 

 Keanen profiili Liverpoolin virallisilla sivuilla  
 Profiili Tottenhamin virallisilla sivuilla 
 Profiili FootballDatabase-tietokannassa 

Luokka:Irlantilaiset jalkapalloilijat
Luokka:Irlantilaiset jalkapallovalmentajat
Luokka:Wolverhampton Wanderers FC:n pelaajat
Luokka:Vuonna 1980 syntyneet
Luokka:Elävät henkilöt